Koshiba Masatoshi
Koshiba Masatoshi var en japansk fysiker og professor ved Universitetet i Tokyo siden 1960. Han modtog i 2002 nobelprisen i fysik, delt med Raymond Davis og Riccardo Giacconi.
Han har ydet væsentlige bidrag til forståelsen af neutrinoer. Et af de vigtigste eksperimenter fandt sted ved detektoren Kamiokande i Japan, hvor Masatoshi Koshiba var med til at bekræfte, at strømmen af elektron-neutrinoer fra Solen er væsentligt lavere end forventet fra teorien for neutrinoproduktion i solen.
Samme eksperiment fik en helt ny og uventet rolle, da det for første gang detekterede neutrinoer fra en supernova-eksplosion uden for Mælkevejssystemet i 1987. Koshibas største opdagelse er knyttet til de såkaldte neutrino-oscillationer, detekteret ved den enorme Super-Kamiokande-detektor i Japan, der har været operativ siden 1996. Disse neutrino-oscillationer kunne med et slag forklare tidligere eksperimentelle resultater af Raymond Davis, og specielt dette arbejde indbragte Masatoshi, Davis og Giacconi i 2002 nobelprisen i fysik.